
Dívák és ikonok időszaki kiállítás a Zene Házában, 2024. május. 17. 
(megnyitó beszéd)

A kezdet kezdetétől varázstérnek hívtuk a Zene Háza kiállító helyeit. A Hangdimenziók állandó kiállításunk, a Hangdóm, a Kreatív Hangtér – különlegességük folytán –  mágikus erővel hatnak a látogatókra. Miért? Mert kiszakítanak bennünket a hétköznapokból, és részesévé válunk olyan történeteknek, amelyeket csak itt, a varázstérben, a fantázia és a technika keltette illúziók világában élhetünk át. 
Mostantól négy hónapon át ez a varázs folytatódik az időszaki kiállítási térben, csaknem 1000 négyzetméteren, a Dívák és ikonok kiállításon, amely Londonból, a Victoria and Albert Museumból jött, kurátora, Kate Bailey álmodta meg, ő és munkatársai rakták össze dívákat mintázó mozaiklapokból.  
200 év, legalább 3 kontinens, megannyi ország és milliók, sőt milliárdok rajongása találkozik a dívák történetében. Olyan ez, mint egy mese, amelynek epizódjai elsősorban a színpadon és a filmvásznon bontakoznak ki, de folytatódnak a médiában, a divatban, a társadalmi mozgalmakban. A kiállítás labirintusában térré válik az idő, és idővé a tér. A dívákkal együtt sütkérezünk a rivaldafényben, miközben a backstage világába is benézhetünk. Sőt: a kiválasztott művészek lelkébe is.
A Dívák és ikonok kiállítás ugyanis a végtelen közösségről, a résztvevő vagy szenvtelen tömegről és a végtelen magányosságról szól. Milyenek az álarcok? Kik, és miért alkotják meg ezeket? Lekerülnek? Vagy lopva nézünk mögéjük? Mi van mögöttük? Többek között ezekre a kérdésekre is választ keres narratíváival a kiállítás. 
A kiállításban szereplő dívák egyben ikonok is. A kiválasztás egyik fő szempontja az volt, hogy olyan, nagy hatású személyiségek jelenjenek meg itt, akik valóban megváltoztatták a zene-, a film-, a színház- és média-művészet történetét. Egyben a nők sorsának, társadalmi szerepének mozgatói és irányítói is voltak. Alapjában véve ez a tárlat a női kiállás és művészet diadala. Abban az értelemben is, ahogyan a női jelenlét a férfi-sztárokra is hatott. Ezért használtuk a kiállítás magyar változatában az „ikon” kifejezést, jelezve, hogy a díva, mint jelkép korok, népek és nemek felett áll. 
A kiállítás, amelynek londoni szülőhelye után az első úticél Budapest, az alkotók szíves engedélyével magyar dívákkal és ikonikus előadókkal egészül ki. Ez természetesen csak egy szála a történetnek, de nekünk nagyon fontos, köszönet érte, hogy beszőhettük a kiállítás szövetébe! Válogatásunk szempontja alapvetően történelmi volt: Dérynétől kezdve a mai magyar pop-dívákig szerettünk volna a kiállítás narratívájába illően felvonultatni dívákat azt opera, a színház, az operett, a tánc és a népzene területéről. Így került a sorba Blaha Lujza és Karády Katalin, Fedák Sári és Marton Éva, Bajor Gizi és Sebestyén Márta – hogy csak néhány nevet ragadjunk ki, a legnagyobbak közül. 
Számunka a Dívák és ikonok kiállítás így teljes, és így jó fölkerülni Sou Fujimoto épületével összhangban immár a tartalom tekintetében is a világhírű kulturális, szórakoztató intézmények térképére. 

Batta András 
a Magyar Zene Háza ügyvezető igazgatója

